ཞེས་ལོ་རྒྱུས་བརྒྱུད་རིམ་དང་འབྲེལ་བའི་ཚིགས་སུ་བཅད་པས་སྣ་དྲངས་ཏེ་སྐབས་སུ་ཞུ་བར་བྱ་བ་ནི་གངས་ལྗོངས་མཁས་པའི་གཙུག་རྒྱན་དམ་པ་གཡུང་དྲུང་བོན་གྱི་མདོ་སྔགས་སེམས་གསུམ་ཐུན་མོང་རིག་གནས་དང་བཅས་པར་གཞན་དྲིང་མི་འཇོག་པ་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་༸རྗེ་བོན་བརྒྱ་སྨྲ་བའི་སེང་གེ་ཐམས་ཅད་མཁྱེན་ཅིང་གཟིགས་པ་ཆེན་པོ་མཆོག་གི་སྐུ་ཚེ་ལོ་རྒྱུས་དང་འབྲེལ་བའི་བཀའ་དྲིན་རྗེས་སུ་དྲན་པར་བྱ་བ་ལ།ཐོག་མར་དམ་པ་ཁོང་གི་སྐྱེས་རབས་ཐོག་མ་ནི་ཞང་ཞུང་མཁས་པ་མི་བཞིའི་གཙོ་བོ་རིག་འཛིན་སྟོང་རྒྱུང་མཐུ་ཆེན་དང་བླ་མ་ཚེ་དབང་རིག་འཛིན།ལོ་ཆེན་བེེ་རོ་ཙཱ་ན།རྒྱལ་ཚབ་རིན་ཆེན་རྒྱལ་མཚན།རྩེ་ཞིག་ཆོས་རྗེ་རྒྱལ་བ་ཚུལ་ཁྲིམས།བོན་བརྒྱ་གཡུང་དྲུང་ཕུན་ཚོགས་སོགས་ཀྱི་སྐྱེས་འཕྲེང་ཡིན་པ་ནི་ལུང་བསྟན་ལོ་རྒྱུས་དང་རང་རྣམ་ཁག་ལས་གསལ་བ་ལྟར་ཡིན་ལ།དྲིན་ཅན་རྩ་བའི་བླ་མ་སྐྱབས་རྗེ་དམ་པ་ཁོང་ནི་ཡུལ་གངས་ཅན་མདོ་གམ་སྨད་ཀྱི་ཆར་གཏོགས་རེབ་གོང་རིག་པ་འབྱུང་བའི་གྲོང་ཁྱེར་ཞེས་སུ་གྲགས་པ་གེ་སར་ཕྲོམ་གྱི་རྒྱལ་ཁམས་མདོ་སྨད་རོང་ཆེན་བཞིའི་ཡ་གྱལ་བྱང་ཨཀྟ་རོང་ཞེས་པ་རེབ་གོང་གསེར་མོ་ལྗོངས་སུ་ཡར་ནང་བོན་སྡེ་ཁག་གསུམ་གྱི་ནང་ཚན་འབའ་ཚ་ཞེས་པ་དེང་སང་མག་གསར་ཞེས་སུ་འབོད་པ་གྲོང་ཚོ་ཆུང་ཆུང་དེར་ཁྱུང་དཀར་གྲུབ་ཆེན་བསྟན་པ་དར་རྒྱས་ཀྱི་རུས་རྒྱུད་དུ་གཏོགས་པ་ཡབ་རྡོ་རྗེ་ཐར་དང་ཡུམ་ཚེ་རིང་སྐྱིད་གཉིས་ཀྱི་སྲས་སུ་རྒྱལ་བ་གཤེན་གྱི་འབྱུང་ལྡན་༣༠༡བོད་རབ་བྱུང་བཅུ་དྲུག་པའི་ཤིང་མོ་ཕག་གི་ལོ་ཧོར་ཟླ་དང་པོའི་ཚེས་བཅོ་ལྔ་ཉིན་སྐུ་མཆོག་མངོན་པར་བལྟམས་པའི་བཀྲ་ཤིས་ཀྱི་ལྟས་བཟང་བྱུང་།